和宋中道喜至次用其韻
作者：梅堯臣
朝代：宋

paragraphs: 予從江南來，見子東浦榛。
問子何不治，子兄遊洛瀕。
子素樂文字，而復養慈親。
去年始陞朝，差差陪縉紳。
今也與吾肩，行立笑語頻。
未經鬢髮改，喜預班綴新。
思如曩時會，浩飲不計巡。
往謁持約史，文辭媿彬彬。
謂將一乘粟，欲敵千箱囷。
然而澤中蛇，時得龍一鱗。
况復周孔教，幸逢舜禹辰。
又究志所之，茲學豈不臻。
誰其起予者，視子爲席珍。
趨韓亦已工，比孟猶欠淳。
慎勿驚怪奇，怪奇世多擯。
吾慙遼東豕，未見西狩麟。
汩汩塵泥間，曷辨玉與珉。
昨來忽有知，所索非所循。
使焉轉磨衡，安得目不眴。
誠聞苑囿美，難遣麋鹿馴。
自惟體衰苶，寧堪事艱辛。
宜收蹭蹬迹，却返江湖濱。
浸脛水活活，漫灘石磷磷。
垂釣紅鬐登，舉袂白羽振。
以此全吾性，胡能往問津。
非同子少年，柯葉正蓁蓁。